דניאל פינקלמן

דניאל פינקלמן (באנגלית: Daniel Finkelman; נולד בב' באדר א', תשל"ח, 9 בפברואר 1978) הוא מפיק, במאי ויזם קולנוע ישראלי־אמריקאי, הפועל בעיקר בתחום הקולנוע העצמאי.

 ביוגרפיה 
נולד בירושלים למשה ולריסה פינקלמן, חסידי חב"ד.

בתחילת דרכו, תחת חברת ההפקות שהקים בשנת 2012 - Sparks-Next, הפיק וביים קליפים מוזיקליים לזמרים בעיקר מהמגזר החרדי, פרסומות לחברות וסרטים תיעודיים עצמאיים. בתחילה פעל בישראל ובהמשך עבר לארצות הברית, שם פיתח את הקריירה הקולנועית שלו כיוצר עצמאי. הוא פועל במקביל בשתי המדינות, ומתמקד בהפקת סרטים עלילתיים ודוקומנטריים וסדרות טלוויזיה בעלי גוון-תרבותי, חברתי ולעיתים יהודי-חרדי מובהק.

בשנת 2015 הקים את חברת ההפקות Sparks-Goo שהתמקדה ביצירת סרטים וסדרות בתחום העלילתי והתיעודי. את פריצתו המקצועית בתחום הקולנוע עשה פינקלמן עם הפקת הסרט "מנשה" בשנת 2017, סרט דובר יידיש שהוקרן בבכורה בפסטיבל הסרטים סאנדנס וזכה להצלחה בינלאומית.

מלבד עשייתו הקולנועית, החל מ-2023 פינקלמן מכהן כסמנכ"ל התפעול (COO) של חברת הסטארט־אפ KINOLIME – פלטפורמה דיגיטלית לפיתוח תסריטים המיועדת ליוצרים ותעשיית הקולנוע.

 קריירה 
 בקולנוע ובטלוויזיה 
בשנת 2017 הפיק את הסרט מנשה מטעם חברת ההפקות A24, אשר הוקרן בבכורה בפסטיבל הסרטים סאנדנס ובפסטיבל הסרטים הבין-לאומי בברלין. הסרט זכה להכרה רחבה, ופינקלמן היה מועמד לפרס ה־Independent Spirit בקטגוריית הסרט הראשון הטוב ביותר.

בשנת 2019 הפיק בפועל את הסרט הַשְּׁמֵר (The Vigil), מותחן אימה יהודי־חרדי, שהוקרן לראשונה בפסטיבל הסרטים הבינלאומי בטורונטו.

בשנת 2021 היה המפיק הראשי של הסרט ההופעה (The Performance), דרמה היסטורית בכיכובם של ג’רמי פיבן ורוברט קרלייל, המבוססת על יצירה מאת המחזאי ארתור מילר. הסרט הוקרן בפסטיבל הסרטים של רומא ובפסטיבל פלם ספרינגס. באותה השנה, הפיק את הסרטים חייל הפח (Tin Soldier) – מותחן פעולה בכיכובם של רוברט דה נירו, ג’יימי פוקס וסקוט איסטווד; הבית שלנו עולה באש (Our House is On Fire) – דרמה רומנטית שצולמה באוקראינה על רקע המלחמה ואת הבדחן – דרמה קומית ישראלית בכיכובם של שולי רנד וצופית גרנט. הסרטים כולם צפויים לצאת לאקרנים במהלך שנת 2025.

בשנת 2024 יצר, הפיק וביים עבור yes יחד עם עודד דוידוף את סדרת הדוקו־דרמה שחר אדום (One Day in October), המתעדת שמונה סיפורי הישרדות ממתקפת 7 באוקטובר 2023.

בשנת 2025 שימש כיועץ בסרט Caught Stealing בבימויו של דארן ארונופסקי.

 קליפים מוזיקליים ופרסומות 
בשנת 2011 ביים והפיק את: הקליפ הרשמי של "The Copyright Project" בהשתתפות גדולי הזמר החרדים. הפיק גם את הקליפ "IMPACT" של "Jewish Kids Got Talent" בהשתתפות הזמרים אברהם פריד וליפא שמלצר ואת הקליפ "Yedid Nefesh" עם להקת היום השמיני.

בשנת 2012 הפיק את הקליפ לשיר "אדון עולם" של ילד הפלא דוד מושקוביץ.

בשנת 2013 הפיק עבור הזמר ליפא שמלצר את סרט תיעודי קצר בשם "Searching For Moshe Yossi" ואת הקליפ לשיר "Nisbia" של הזמר חוני גולדמן.

בשנת 2014 הפיק את הקליפ לשיר "אש של משיח" של הזמר גד אלבז שביצע דואט עם אביו בני אלבז. ואת הקליפ "עם סגולה כניסה לחופה" של הזמר גד אלבז.

בשנת 2015 הפיק בשיתוף עולם ומלואו הפקות את הקליפ לשיר "מה נשתנה" עבור הזמר גד אלבז. הפיק גם את הקליפ לשיר "Shain Vi Di Levone" בביצוע ליפא שמלצר ולהקת ניצולי השואה, ואת הקליפ "BELZ" בביצוע ליפא שמלצר ולהקת ניצולי השואה.

בשנת 2016 הפיק את הקליפ "באבי יאר", המתאר את הטבח ההמוני שביצעו הנאצים ומשתפי פעולה מקומיים ביהודי קייב בשנת 1941, ונחשב לאחד האירועים המזעזעים בתולדות השואה. ואת הקליפ לשיר "האש שלי" של הזמר MEIR. ואת הקליפ לשיר "בשערייך" של גד אלבז.

בשנת 2017 הפיק את הקליפ לשיר "MAMA" בביצועו של הזמר דודו פישר.

בשנת 2018 הפיק את "פרויקט הניגונים והיידיש" של להקת רוג'רס פארק - מורדי קורץ ויוסף פייסין.

 קישורים חיצוניים 

 הערות שוליים 

קטגוריה:במאים ישראלים
קטגוריה:מפיקים ישראלים
קטגוריה:ישראלים שנולדו ב-1978